**TYÖELÄMÄÄN TUTUSTUMINEN**

**Tiedoksi perusopetuksen oppilaan TET-jakson vastuuhenkilöille ja huoltajille**

Työelämään tutustuminen on peruskoulun opetussuunnitelman mukaista toimintaa. Tavoitteena on, että nuori tutustuu TET-jakson aikana yrityksen ja työyhteisön toimintaan. Työelämään tutustumisjakson aikana nuori soveltaa koulussa oppimiaan taitoja ja kokeilee selviytymistään uudessa ympäristössä. Omakohtaiset työelämän kokemukset syventävät nuoren työelämätietoutta sekä tukevat jatko-opintoihin hakeutumista.

Työelämään tutustuminen järjestetään koulua koskevien säännösten ja määräysten mukaisesti. Koulun yhteyshenkilönä TET-jaksojen toteutuksessa toimii oppilaanohjaaja.

**TET-sopimus**

Työelämään tutustumisesta täytetään TET-sopimus, joka on työsopimuksen kaltainen lomake. Työnantaja sitoutuu sillä kantamaan vastuun oppilaan perehdyttämisestä työelämään. Sopimuksen allekirjoittavat työnantajan edustaja sekä oppilaan huoltaja. Oppilaan tehtävänä on huolehtia, että täytetty sopimus palautetaan kouluun ennen TET-jakson alkua. Myös työpaikalle on hyvä jäädä sopimuksesta oma kappaleensa.

**Tutustumisaika**

Oppilaan TET-jakso voi kestää muutamasta päivästä kahteen viikkoon. Työpaikalla tutustumiseen käytettävä aika on jakson aikana sama kuin koulussa eli 30 tuntia viikossa, keskimäärin 6 h/pv. Tähän aikaan sisältyvät tutustujan päivittäiset ruoka- ja kahvitauot. Tavallisimmin TET-päivät ovat klo 09.00–15.00 arkipäivisin.

Oppilas voi kuitenkin sopia poikkeavasta tutustumisajasta yhdessä työnantajan ja koulun kanssa. Lisäksi tarvitaan huoltajan suostumus. Tutustumisajan tulee oppilaan nuoresta iästä johtuen sijoittua poikkeustapauksissakin klo 08.00–20.00 väliselle ajalle. Koulun vakuutukset ovat voimassa myös iltaan ja viikonloppuun sijoittuvilla TET-jaksoilla. Työelämään tutustuminen voidaan myös suorittaa myös vaihtoehtoisilla tavoilla. Lisätietoja saa koulun oppilaanohjaajalta.

Mikäli oppilas on tutustumisjakson aikana luvattomasti pois tai käyttäytyy sopimattomasti, työnantajan tulee ilmoittaa asiasta välittömästi koulun yhteyshenkilölle.

**Palkka**

Oppilaalle ei makseta palkkaa tutustumisjaksolta. Perusteena on, ettei oppilas ole TET-jaksolla työsuhteessa työnantajaan. Saatu kokemus, ohjaus ja mahdollisesti ruokailu TET-paikalla ovat paras palkka tästä toiminnasta.

**Ruokailu**

Jos oppilas ei voi ruokailla työnantajan kustannuksella, hän käy ruokailemassa lähimmässä koulussa tai ruokailu on järjestetty koulun puolesta muulla tavalla.

**Työturvallisuus**

Työpaikalla nimetään vastuuhenkilö, joka ohjaa oppilasta kaikissa työhön tutustumiseen liittyvissä asioissa. Työnantajan tulee perehdyttää oppilas riittävästi työhön ja työolosuhteisiin. Hänen tulee antaa oppilaalle riittävät tiedot haitta- ja vaaratekijöistä. Työtehtäviä annettaessa tulee noudattaa nuoria työntekijöitä ja työturvallisuutta koskevia määräyksiä. Nuorten työntekijöiden käyttämisestä vaarallisiin töihin annetun asetuksen (475/2006) tarkoittamia töitä ei oppilailla saa teettää.

Työturvallisuuslain (738/2002) 41 §:n säännösten nojalla tutustumiskohteen työantaja vastaa siitä, että oppilaiden käyttöön luovutetut koneet ja laitteet ovat asianmukaisessa kunnossa. Työhön tutustuttamisessa on noudatettava yleisiä turvallisuuteen liittyviä säännöksiä ja määräyksiä. Mikäli niitä rikotaan, työnantaja saattaa joutua vastuuseen.

**Vastuu ja vakuutukset**

Kouluissa oppilaille annetaan käyttäytymisohjeet ja selvitetään vastuukysymykset. TET on koulun opetussuunnitelman mukaista toimintaa, jolloin kaupungin oppilaalle ottama **tapaturmavakuutus** on voimassa. Tapaturmavakuutus korvaa oppilaalle TET-paikalla ja -matkalla sattuneen tapaturman. Vakuutuksesta korvataan vain julkisen sektorin terveydenhuoltopalveluiden käyttämisestä aiheutuneita maksuja. Mikäli TET-jaksolta maksetaan palkkaa, koululaisvakuutuksen voimassaolo lakkaa. Tällöin on syntynyt työsuhde ja työnantaja on velvollinen vakuuttamaan oppilaan.

Oppilailla on lisäksi TET-jaksoilla voimassa oleva **vastuuvakuutus**, joka korvaa laissa määritellyllä tavalla kolmannelle osapuolelle aiheutetun vahingon. Tahallisesti aiheuttamansa vahingot oppilas korvaa itse. Jos oppilas aiheuttaa vahingon työpaikalla, työnantajaa pyydetään tiedottamaan asiasta koulun yhteyshenkilöä.

**Todistus työelämään tutustumisesta**

Työpaikka antaa oppilaille kirjallisen todistuksen työelämään tutustumisesta. Arvion oppilaan TET-jaksosta kirjoittaa jakson vastuuhenkilö tai henkilö, joka on eniten työskennellyt oppilaan kanssa. Arviota annettaessa on hyvä muistaa, että koululaiset ovat vasta tutustumassa työelämään, eivät vielä valmiita ammattilaisia.

YHTEISTYÖTERVEISIN

Oppilaan TET-jakson yhteyshenkilö